az államháztartáson kívüli forrás átadásáról és átvételéről szóló

6/2013. (X.8.) önkormányzati rendelet

indokolása

Általános indokolás

A Magyarország helyi önkormányzatairól szóló 2011. évi CLXXXIX. törvény (továbbiakban: Möt.) 2013. június 22-én hatályba lépő módosítása következtében a Möt. 41.§ (9) bekezdése az önkormányzatok részére kötelező rendeletalkotási tárgykörré tette az államháztartáson kívüli forrás átadására és átvételére vonatkozó rendelkezések szabályozását.

Az államháztartáson kívüli forrás átadásáról és átvételéről szóló önkormányzati rendeletmegalkotását tehát magasabb szintű jogszabálynak való megfelelés indokolja.

Részletes indokolás

1.§

A közpénzekből nyújtott támogatások átláthatóságáról szóló 2007. évi CLXXXI. torvény, és annak végrehajtásáról szóló 67/2008. (III.29.) Korm.rendelet hatálya, így az önkormányzati rendelet hatálya is kiterjed az államháztartáson kívülre átadott pénzeszközökre, függetlenül attól, hogy pályázat útján, vagy egyedi elbírálás - kérelem – alapján kerül sor a támogatás megállapítására. A törvény személyi hatálya kiterjed a természetes személyekre, jogi személyekre és jogi személyiséggel nem rendelkező szervezetekre.

2.§

Támogatás csak az önkormányzat mindenkori költségvetési rendeletében rendelkezésre álló, nem lekötött előirányzat terhére adható, vagy a költségvetési rendeletben konkrétan megjelölt személy, szervezet (címzett) részére, vagy annak, aki a képviselő-testület által kiírt pályázati felhívásra a kiírásnak maradéktalanul megfelelő pályázatot nyújtott be, vagy egyedi, támogatás iránti kérelemmel fordult az önkormányzat felé.

3-6.§

Meghatározza a támogatás nyújtásának (pénzeszköz átadás) eljárási szabályait, a kérelem/pályázat elbírálásának rendjét, rögzíti a támogatási szerződés megkötését, a támogatás kifizetés feltételeit. A pénzeszköz átadásról szóló döntés meghozatala a képviselő-testület hatáskörébe tartozik.

7-10 §.

Rögzíti a támogatás felhasználásának szabályait, a támogatási szerződés módosításának lehetőségét, valamint az átadott pénzeszköz felhasználásáról szóló elszámolás módját, rendjét. A pénzeszköz felhasználásról szóló beszámoló elfogadásáról – szakmai és pénzügyi igazolást követően – 100.000 Ft-ot meg nem haladó támogatás esetén a Polgármester, 100.000 Ft-ot meghaladó támogatás esetén a képviselő-testület dönt.

11.§

Államháztartáson kívüli pénzeszköz átvételről 200.000 Ft-ot meg nem haladó pénzeszköz átvétel esetén a Polgármester, 200.000 Ft-ot meghaladó pénzeszköz átvétel esetén a képviselő-testület dönt. Ez alól kivételt képez az alapítványtól történő pénzeszköz átvétel, mely értéktől függetlenül, törvényi előírás alapján minden esetben a képviselő-testület át nem ruházható hatáskörébe tartozik.

12.§

A rendelet 2013. október 10-én lép hatályba.